***Stekte grønne tomater*** (engelsk: ***Fried Green Tomatoes***) er en amerikansk dramakomedie fra 1991. Den er basert på romanen *Stekte grønne tomater på Whistle Stop Cafe*, skrevet av Fannie Flagg. Filmens handling er lagt til Alabama i USA, hvor hovedpersonen Evelyn blir kjent med Ninny, en gammel dame på byens eldrehjem som er full av historier om små og store hverdagsdrama i et rasistisk og fordomsfullt miljø i sørstatene.

Filmen ble nominert til to Oscar-priser for beste filmatisering og beste kvinnelige birolle (Tandy).

Handling
--------

Evelyn Couch (Kathy Bates), en ulykkelig husmor i førtiårene, møter den eldre Ninny Threadgoode (Jessica Tandy) på et sykehjem i Birmingham, Alabama. Ninny og Evelyn treffes flere ganger, og under disse møtene forteller Ninny historien til den nå forlatte byen Whistle Stop i Alabama, og om menneskene som levde der. Filmens sideplot handler om Evelyns misnøye med sitt ekteskap og liv, hennes voksende selvtillit, og om det vennskapet som utvikles mellom henne og Ninny. Handlingen skifter flere ganger mellom Ninnys historie, som foregår mellom første verdenskrig og andre verdenskrig, og Evelyns liv i Birmingham på 1980-tallet.

Ninnys fortelling begynner med tomboy Imogene «Idgie» Threadgoode (Mary Stuart Masterson), den yngste av Threadgoode-barna, som Ninny beskriver som sin svigerinne. Idgies nære forhold til sin sjarmerende eldre bror, Buddy (Chris O'Donnell) ender brått og dramatisk, da han blir påkjørt av et tog og drept. Idgie blir knust av sorg etter tapet av broren, og trekker seg unna all formelt sosialt samkvem i det meste av barndommen og ungdomstiden, inntil Buddys tidligere kjæreste, den betydelig mer dannede piken Ruth Jamison (Mary-Louise Parker), griper inn for å prøve å hjelpe Idgie, på oppdrag fra den bekymrede familien Threadgoode.

Idgie er i starten svært skeptisk til Ruths forsøk på å nærme seg, men etter hvert begynner det gradvis å utvikle seg et sterkt vennskap mellom de to unge kvinnene. Ruth forlater senere Whistle Stop for å gifte seg med Frank Bennett (Nick Searcy) og flytter til Valdosta, Georgia. Idgie blir opprørt over tapet av venninnen, og forsøker å glemme henne. Men etter en tid besøker hun Ruth, som da er gravid. Det viser seg at Ruth blir fysisk mishandlet av ektemannen, og med Idgies hjelp og mot Franks vilje, forlater hun Georgia, og reiser tilbake til Whistle Stop med Idgie. Der føder hun sønnen Buddy Jr. Far Threadgoode gir Idgie penger til å starte en kafe, slik at hun kan forsørge Ruth og Buddy Jr. Ruth og Idgie åpner Whistle Stop Cafe, hvor de ansetter kokken Sipsey (Cicely Tyson) og hennes sønn (Stan Shaw), som blir kjent for sin gode grillmat. 

Frank Bennett oppsøker etter en tid Whistle Stop i et forsøk på å kidnappe Buddy Jr. men dette blir stoppet av en usett angriper. Frank forsvinner, og bilen hans blir senere funnet i bunnen av en nærliggende innsjø. Idgie blir mistenkt på bakgrunn av at hun tidligere har truet Frank da han mishandlet Ruth. Hun og Big George blir arrestert for mordet på Frank. Den lokale sheriffen tilbyr å løslate henne, og legge all skyld på Big George, men Idgie nekter å ofre vennen. Under den påfølgende rettssaken blir de reddet av den lokale presten, som dikter opp et alibi for Idgie og Big George. På bakgrunn av ryktet om at Frank ofte var på fylla, avgjør retten at hans forsvinning skyldes en ulykke. Både Idgie og Big George blir frikjent. 

Etter rettssaken utvikler Ruth kreft og dør. Etter hennes død blir kafeen stengt. Og etter som tiden går flytter mange av innbyggerne i Whistle Stop fra stedet. Dette bringer Ninny til slutten av sin historie, men ikke før avsløringen om hva som egentlig skjedde med Frank: Sipsey drepte Frank (med et slag mot hodet med en stekepanne av jern) mens hun forsøkte å hindre ham i å kidnappe Buddy Jr. Big George grillet deretter Franks kropp, og serverte ham til sheriffen fra Georgia som etterforsket Franks forsvinning. 

Evelyn oppdager at under Ninnys midlertidige opphold ved sykehjemmet, ble Ninnys hus og hjem revet ned. På grunn av det nære vennskapet som har utviklet seg mellom dem, tilbyr Evelyn Ninny å flytte inn på et rom i hennes eget hjem, noe Ninny gjerne vil. Mens de to vennene forlater Ninnys gamle hjem, passerer de Ruths grav. Der har noen nylig satt et glass med honning og bikake og et kort hvor det står: «I will always Love You. The Bee Charmer», Ruths gamle kjælenavn for Idgie.

Rolleliste
----------

| Skuespiller | Rolle |
| --- | --- |
| Kathy Bates | Evelyn Couch |
| Mary Stuart Masterson | Idgie Threadgoode |
| Mary-Louise Parker | Ruth Jamison |
| Jessica Tandy | Ninny Threadgoode |
| Cicely Tyson | Sipsey |
| Chris O'Donnell | Buddy Threadgoode |
| Stan Shaw | Big George |
| Gailard Sartain | Ed Couch |
| Timothy Scott | Smokey Lonesome |
| Gary Basaraba | Grady Kilgore |
| Lois Smith | Mama Threadgoode |
| Danny Nelson | Papa Threadgoode |
| Jo Harvey Allen | Women's Awareness Teacher |
| Macon McCalman | Aktor |
| Richard Riehle | Reverend Scroggins |
| Raynor Scheine | Curtis Smoot |
| Grace Zabriskie | Eva Bates |
| Reid Binion | Young Julian |
| Nick Searcy | Frank Bennett |
| Constance Shulman | Missy |

Referanser
----------

1. ↑  «The 64th Academy Awards (1992) Nominees and Winners». Academy of Motion Picture Arts and Sciences (AMPAS). Besøkt 26. april 2015.

Eksterne lenker
---------------

* (en) *Stekte grønne tomater* på Internet Movie Database Rediger på Wikidata

* (no) *Stekte grønne tomater* hos Filmfront Rediger på Wikidata

* (sv) *Stekte grønne tomater* i Svensk Filmdatabas Rediger på Wikidata

* (da) *Stekte grønne tomater* i Danmark Nationale Filminstitut Rediger på Wikidata

* (en) *Stekte grønne tomater* på AllMovie Rediger på Wikidata

* (fr) *Stekte grønne tomater* på Allociné Rediger på Wikidata

* (nl) *Stekte grønne tomater* på MovieMeter Rediger på Wikidata

* (en) *Stekte grønne tomater* på Turner Classic Movies Rediger på Wikidata

* (en) *Stekte grønne tomater* på American Film Institute Rediger på Wikidata

* (en) *Stekte grønne tomater* på Rotten Tomatoes Rediger på Wikidata
* (no) *Stekte grønne tomater* hos Filmweb

|  |  |
| --- | --- |
| Oppslagsverk/autoritetsdata | Encyclopædia Britannica **·** VIAF **·** GND **·** LCCN **·** BNE
 |